Plechová strešná krytina predstavuje obľúbené riešenie najmä v prípade rekonštrukcií. Nezabúdajte však, že pri skrutkovanom variante je nutné skrutky pravidelne doťahovať.
Materiál
• Rebrík
• Kľúč na doťahovanie
PRACOVNÝ POSTUP
Pripravte si potrebné náradie. Budete potrebovať rebrík a vhodný kľúč na doťahovanie.
Skrutky na plechovej streche treba doťahovať asi každé dva roky. Vyhnite sa práci počas horúcich letných dní, keď môže byť teplota od slnka rozpálenej strechy až 120 °C.
Výrobcovia pri niektorých modeloch odporúčajú až 10 skrutiek na 1 m2, čo pri streche s plochou 200 m2 predstavuje nielen 2 000 miest, kde môže zatekať, ale aj 2 000 skrutiek, ktoré musíte dotiahnuť.
Doťahovanie skrutiek predstavuje fyzicky náročnú činnosť, pri ktorej treba dbať na zvýšenú bezpečnosť. Z tohto dôvodu nie je plechový variant strešnej krytiny najvhodnejší pre starších, prípadne menej zdatných ľudí, ktorí by sa rozhodli pre svojpomocné doťahovanie skrutiek. V takomto prípade radšej zavolajte skúsených majstrov.
Postupne dotiahnite všetky skrutky na streche. Ak by ste doťahovaním jednej skrutky strávili približne 15 sekúnd, dotiahnutie skrutiek na celej streche vám bude trvať asi 8 hodín.
Pri doťahovaní skrutiek plechovú krytinu dobre skontrolujte. Ak na streche nájdete skorodované časti, poškodený diel dajte vymeniť. Ak je strešná krytina v záruke, obráťte sa na predajcu. Už pri kúpe strešnej krytiny si dobre prečítajte záručné podmienky. Niektorí výrobcovia totiž reklamáciu uznávajú, až keď je poškodených 5 % z celej použitej strešnej krytiny.
Problematickým bodom skrutkovanej plechovej strechy je odolnosť tesniacich krúžkov proti UV žiareniu. Vyrábajú sa z gumy, ktorá sa vplyvom ultrafialového žiarenia znehodnocuje a krúžky sa rozpadajú. Skrutky potom zostávajú na streche úplne bez tesnenia.
Veľký problém pri skrutkovanej plechovej strešnej krytine predstavuje dilatácia plechu. Ten počas dňa pracuje – vplyvom teploty sa cez deň rozťahuje a večer, respektíve v noci, sťahuje. Neustály pohyb plechu na streche spôsobuje vykývanie utesnenia (skrutky a tesniaceho krúžku). Spoj už teda nie je tesný a v dôsledku dilatácie sa plech na streche pohybuje v rozsahu niekoľkých milimetrov. Vzniká tak otvor, diera, cez ktorú začína po asi dvoch či troch rokoch zatekať.
Aj vy ste si doteraz mysleli, že strešná krytina na dome musí byť ľahká? Článok venovaný tejto problematike si môžete prečítať tu.
TEXT RED
FOTO DANO VESELSKÝ